《前在海上见会稽徐僧佣所作《九老》诗，意警词练，因仿为之，并限其韵 其二 老儒》
清代·殷葆诚

旧梦生花笔已枯，今吾未胜昔年吾。衣冠恰称须眉古，乡党咸嗤面目迂。

终日咿唔钻故纸，等身著作背时趋。青毡一片传家物，世守楹书异俗儒。

作者简介：字亦平，郡优廪生。为人喜交游，饶肝胆。洞烛时艰，知举业不足以救国，乃专致力于经世之学，尤熟谙舆地。缪艺风先生创办江宁高等学堂，邀君共事，极得襄赞之力。积资保训导，会鼎革事遂寝，晚年就养青岛，怡情山水之外，兼以音律自娱。偶得消渴疾，遂以不起，年七十一。同治元年生。